  Анжелика Тихонова Анжелика Тихонова корреспондент Алнаш ёросысь Улын Сыръезь гуртын Финн-угор нылкышноослэн улосвылкуспо форумзы ортчиз. Со улсын 2022-тӥ арын Ашальчи Оки нимо йӧскалык премилэсь лауретсэ сӥё-дано пусйизы. Туэ данъетэз Пичи Пурга ёросысь Зинаида Титова басьтӥз. Ужрадэ ивортодэтъя «Удмуртия» агентстволэн корреспондентэз но вуылӥз. Зинаида Яковлевна Титова Пичи Пурга ёросысь Куреггуртын вордӥськиз. Пичи дырысеныз дышетӥсь луон сярысь малпалляз. Школа бере Можгаысь педучилищеын тодон-валан люказ. « Мынам весяк дышетӥсь луэме потэ вал. Мон нырысетӥ дышетӥсьме педло но пота уг кожаськы вал. Со мон понна кылчин вал. Огпол адӟи азбарысь пыремзэ, бертӥ но бӧрдӥсько. Мемей шуэ, тон шузи-а мар-а, со но адями ук. Нош мон понна со кылчин вал » Зинаида Титова, Ашальчи Оки нимо йӧскалык премилэн лауреатэз Училищеез йылпумъяса, Зинаида Титова ёросысьтызы ик Уча (Ильинское) черкогуртысь школае дышетӥсь луыса ужаны интыяськылӥз. Но одӥг-кык ар ужаса, «Маяк» ёрос газетэ ужаны выжиз. « Учаысь школае вуиз Миндэрысь дышетӥсь. Ойдо, шуэ, мыном ай «Маяке», отчы, пе, ужась быръё. Малпасько, мыноно-а, ӧвӧл-а, мынӥ ке, малпасько, ӧз ке пӧрмы, начальной классэ уж сюроз. Но аслам туж сюлмы шуг вал. Нырысь бӧрдӥсько вал. Конференцие дышетӥсьёс мыно, отын, «Маяк» юрт азьын, кык кызьпу ук, со кызьпуос сьӧры султыса бӧрдыса сылӥсько вал, но ноку ӧй возьматъя бӧрдэмме, котьку бӧрдон синвуме пушкам кыскылӥ. Нош собере мон отчы дыши » Зинаида Титова, Ашальчи Оки нимо йӧскалык премилэн лауреатэз Озьы, Зинаида Яковлевна 33 ар ӵоже ёрос газетын тыршиз. Кема аръёссэ, пенсие потытозяз, –валтӥсь редакторлэн удмурт кылын газетэз поттонъя воштӥсез луыса. Зинаида Титоваез бызем Баграш-Бигра гуртаз но гажаса Маяк Зинапай гинэ шуо. « Скалэлы но Маяк ним поннӥллям, ява! Огпол пастухе мынӥ но, Маяк, Маяк! шуыса черекъяло. Ма кин, малпасько, мон Маяк Зинапай ук. Учкисько но, пудоелы вазё » Зинаида Титова, Ашальчи Оки нимо йӧскалык премилэн лауреатэз «Маякын» ужан вакытаз ик, 1980-тӥ аръёс пумын, литературая но творчествоя «Пурга гуръёс» огазеяськон кылдытӥз. Ачиз ик соин кема аръёс ӵоже кивалтӥз. Вӧзаз гожъяськись Никвлад Самсонов тыршиз. Бӧрысь кружок паскытаз но «Пурга кизилиос» центрлы пӧрмиз. Трос гинэ пиналъёс со пыр потӥзы: асьсэды журналистика, гожъяськон, театр но мукет удысъёсын утчазы. « Кирилл Ломагин мар ке быдӟа статья гожтӥз «Удмурт дуннеяз», Пурга «Маякын» нокыӵе кружок уг ужа шуыса. Собере Нина Фоминична Михайлова тани сюриз, со РОНО-ын ужа вал соку, ӧтиз. Со курлам статьялы одно ик ответ сётыны кулэ вал ук, ужрад кутыны кулэ вал. Нина Фоминична, ойдолэ, пе, пусйыса ке но, ортчытъялом пиналъёслы. Озьы ужмы пӧзиз. Осто, пиналъёс кӧня ветлӥзы отчы! Кыӵе шумпотон вал соослы! » Зинаида Титова, Ашальчи Оки нимо йӧскалык премилэн лауреатэз Кружоке быдэс ёросысь пиналъёс люкаськылӥзы. Дышетӥсьёсынызы ӵош попуткае потыса ветлылӥзы. Соос понна пӧртэм удмурт гожъясьёсын пумиськонъёс радъяллязы. Туннэ нуналлы тросэз соос журналистика, дышетон, тодос удысъёсын ужзэс азьланьто. Пӧлазы тодмо журналистъёс Елена Миннигараева, Светлана Пикулева, Ольга но Елена Никитинаос, Элина Кумачёва но мукетъёсыз. Елена Миннигараева – та вакытэ «Удмурт дунне» газетлэн валтӥсь редакторез, «Удмурт нылкышно кенеш» огазеяськонлэн тӧроез – луэ. Со пусйиз, Зинаида Титовалэн со ужез но ӧй вал, мер ужез гинэ, озьы ке но, сое сюлэмзэ поныса лэсьтӥз, вань тодон-валанзэ, яратэмзэ пиналъёслы сётыны тыршиз, тросэзлы кыкетӥ анай но луиз. « Зинаида Яковлевна Титовалы таӵе данъет кемалась сётоно ни вал. Одӥг ласянь сюлэм шымырске, малы ке шуоно туж кема, Зинаида Яковлевна, тӥ доры лыктӥз да данъет. Туж кема » Елена Миннигараева, «Удмурт нылкышно кенеш» огазеяськонлэн тӧроез Ачиз Зинаида Яковлевна дан утчаса ноку ӧй ветлы, шуэ. Но Ашальчи Оки нимо йӧскалык премилы туж шумпотӥз. « Пайми, мыным жингыртӥзы эшъёсы, ӵыжы-выжыосы, ой, Зинапай, тонэ, пе, наконец-то, наконец-то, шедьтӥзы ук шуыса. Сэре сюлэм вырӟиз, мылкыд тудӟиз. Но урамтӥ ветлыны уг дӥсьтӥськы. Ураме потӥсько ке, дышетӥсьёс, школаысь бертӥсьёс, мон сюрес та палтӥ, соос – сюрес со палтӥ мыно ке, мон пала выжо, ӟечкылало, ӟыгыръяло. <…> Туж бадӟым тау шуисько ваньдылы таӵе данъеттылы » Зинаида Титова, Ашальчи Оки нимо йӧскалык премилэн лауреатэз Зинаида Яковлевна кылем арын 80 арессэ пусйиз ини. Озьы ке но, тэк уг пукы. Арлы быдэ радио пыр «Бадӟым удмурт диктант» акцие пыриське, газетъёсы статьяос гожъя. Нош али вордӥськем Куреггуртэз сярысь книгалы материал дася. « Мон ужамелы, али 80 арес тырмиз ке мыным, табере сое сэрттыны дыр вуиз ук. Малпасько со ужам уже юнме ӧвӧл. Редакциын но 33 ар ужай. Сомында мынам эшъёсы, сомында гожтэтъёс мыным сётъяло, эшъёсы туж трос. Али но пумитало, ой, Зинаида Яковлевна, «Ӟечбурысь» статьядэс лыдӟи, гожъяське, шуо » Зинаида Титова, Ашальчи Оки нимо йӧскалык премилэн лауреатэз Тодэ вайытом, 2021-тӥ арын Ашальчи Оки нимо йӧскалык премиез Римма Шкляева но Жужанна Шаланки басьтӥзы.  Тегъёс: Удмуртия ПичиПурга АшальчиОки премия удмуртлык удмуртъёс Удмуртнылкышнокенеш Алнаш  